b'\n_START_ARTICLE_\nJadrolinija\n_START_SECTION_\nZgodovina\n_START_PARAGRAPH_\nKorenine podjetja segajo sicer \xc5\xbee v leto 1872, ko je majhen parnik Hrvat senjskega ladjarja za\xc4\x8del povezovati Senj z Reko. Po uradni ustanovitvi leta 1947 so ladje Jadrolinije pri\xc4\x8dele sistemati\xc4\x8dno povezovati oto\xc4\x8dne kraje s kraji na celini. Sprva so bile to potopljene ladje, ki so jih po drugi svetovni vojni dvignili z morskega dna in jih obnovili._NEWLINE_Kasneje so se jim pridru\xc5\xbeile ladje, narejene v hrva\xc5\xa1kih ladjedelnicah. Po dograditvi Jadranske magistrale in pove\xc4\x8danju motornega prometa je Jadrolinja v svojo floto pri\xc4\x8dela vklju\xc4\x8devati trajekte. Prvi trajekt se je imenoval Bodulka in je povezoval Crikvenico s \xc5\xa0ilom na otoku Krku. Sprva so bila plovila ve\xc4\x8dinoma lesena, nato v trajekte predelane desantne ladje Jugoslovanske vojne mornarice, sredi 70. let 20. stoletja so se jim pridru\xc5\xbeili rabljeni trajekti, kupljeni ve\xc4\x8dinoma v Skandinaviji. Trajekte so so\xc4\x8dasno pri\xc4\x8dele graditi tudi hrva\xc5\xa1ke ladjedelnice. Osemdeseta leta so v turisti\xc4\x8dnih sezonah zaznamovale dolge \xc4\x8dakalne vrste v trajektnih pristani\xc5\xa1\xc4\x8dih, saj je bila kapaciteta vozil ve\xc4\x8dja od zmogljivosti ladjarja. V vojni na Hrva\xc5\xa1kem je bilo precej plovil po\xc5\xa1kodovanih. Po njej so zastarelo in zdesetkano floto pri\xc4\x8deli nadome\xc5\xa1\xc4\x8dati z nakupi rabljenih trajektov v Angliji in na Japonskem, odpirati pa so pri\xc4\x8deli tudi prve katamaranske linije. V zadnjem desetletju pa pri obnovi flote sistemati\xc4\x8dno sodeluje dr\xc5\xbeava in hrva\xc5\xa1ke ladjedelnice. Starost flote se je tako ob\xc4\x8dutno zmanj\xc5\xa1ala, pove\xc4\x8dala pa se je kapaciteta mest za potnike in vozila. Veliko dotrajanih trajektov je bilo tako prodanih ali razrezanih v staro \xc5\xbeelezo.'